Der var mulighed for at prøvedykke i en pool, tage en tur på Limfjorden eller bare møde nye mennesker, da Aalborg Nørresundby Sportsdykkerklub søndag havde åbent hus. En af dagens gæster var Lasse Juhl Damkjær fra Frederikshavn. - Det er interessen for måske at skulle dykke lidt. Alle de der TV-programmer der har været med familien Beha, det er interessant at se, hvad der er under overfladen, siger Lasse Juhl Damkjær, Frederikshavn. Et sammenhold man ikke finder andre steder Hvad der gemmer sig under Limfjordens vande, ved Henrik Kildegaard. - Du får nogle oplevelser du ikke kan få på nogen som helst anden måde. Du får et venskab og et sammenhold du heller ikke finder andre steder, siger Henrik Kildegaard, bestyrelsesmedlem i Aalborg-Nørresundby Sportsdykkerklub. Det er første gang at klubben holder et event på denne måde, og derfor er forventningerne også høje. - Hvis bare vi får fem, så er det super godt. Men er der 100, der får kendskab til det og senere bliver medlemmer enten hos os eller andre steder, så føler vi, at vi har gjort det rigtige for sporten, siger Henrik Kildegaard. Efter en hurtig tur på fjorden i den såkaldte RIB-båd, hvor hastigheden nåede op på 35 knob, får Lasse Juhl Damkjær nu mulighed for at høre om klubbens udstyr. Selv om han ikke aktuelt har planer om at melde sig ind i klubben nu og her, har dagen alligevel efterladt et positivt indtryk hos ham. - Jeg syntes, man er blevet oplyst godt om, hvad dykning er for noget og hvad for nogle mennesker, der er her. Jeg syntes faktisk, at det har være positivt, siger Lasse Juhl Damkjær. Aalborg-Nørresundby Sportsdykkerklub er en sammensmeltning af tre tidligere klubber og tæller i dag 126 medlemmer.

Referat:
I stedet for at tage til stranden sammen med sin kone, valgte Lasse Juhl Damkjær fra Frederikshavn at tage en tur under vandet – næsten. Aalborg Nørresundby sportsdykkerklub bød nemlig søndag indenfor til åbent hus. Her kunne vandhunde få stillet nysgerrigheden.